作者:黃裳
標題:青門引・青門飲
內容:鴻落寒濱，燕辭幽館，西成萬室，顰眉人少。自古云隮，洞門何處，南望數峰秋曉。千騎旌麾遠，去尋真、忙中心了。佩聲盤入，煙霞絕頂，誰聞歡笑。當候青童相報。因待訪仙人，長生微妙。置俎爭來，四鄉宴社，且看翠圍紅繞。似可捫青漢，到北扉、兩城斜照。醉翁回首，丹臺夢覺，鈞天聲杳。